Joꞌ wulajaq chik li kꞌila tenamit keꞌwulak saꞌ li ninqꞌe.
Keꞌrabꞌi resil naq li Jesús wulak re Jerusalén.
Kilajeꞌxkꞌam chaq xxaq li mokooch ut keꞌchal chixkꞌulbꞌal li Jesús.
Japjookebꞌ re chixyebꞌal:
—Loqꞌoninbꞌil taxaq li Qaawaꞌ.
Osobꞌtesinbꞌil taxaq li xchal saꞌ xkꞌabꞌaꞌ li Qaawaꞌ Dios.
Osobꞌtesinbꞌil taxaq li qarey,
laaꞌo aj Israel,
chankebꞌ.
Li Jesús kixtoꞌoni jun li chꞌina bꞌuur,
kitaqeꞌ chirix ut yoo chi xik Jerusalén joꞌ tzꞌiibꞌanbꞌil retalil saꞌ li Santil Hu:
Mexxuwak laaꞌex li wankex Sión xbꞌan naq yoo chaq chi chaalk leerey.
Chirix jun ral bꞌuur yoo chaq chi chaalk.
Saꞌ li hoonal aꞌan naq yoo chi kꞌulmaank li kꞌaꞌaq re ru aꞌin,
ebꞌ li xtzolom inkꞌaꞌ keꞌxtaw ru li xyaalal.
Abꞌanan moqon naq ak kiwaklesiik wiꞌchik chi yoꞌyo saꞌ xyaanqebꞌ li kamenaq ut kikꞌeheꞌ xloqꞌal,
tojoꞌnaq keꞌxkꞌe retal naq kixkꞌul joꞌ tzꞌiibꞌanbꞌil chaq retalil saꞌ li Santil Hu chirix.
Ebꞌ li tenamit li wankebꞌ rochbꞌen li Jesús naq kixwaklesi wiꞌchik chi yoꞌyo laj Lázaro yookebꞌ chixyebꞌal resilal yalaq bꞌar.
Li kꞌila tenamit keꞌwulak chixkꞌulbꞌal li Jesús xbꞌan naq keꞌrabꞌi resil li milagro li kixbꞌaanu.
Ebꞌ laj fariseo keꞌxye chi ribꞌilebꞌ ribꞌ:
—¿Ma xekꞌe retal naq maakꞌaꞌ aj e li yooko chixbꞌaanunkil?
Kꞌehomaq retal.
Anaqwan chixjunilebꞌ li tenamit yookebꞌ chi taaqeenk re li wiinq aꞌan,
chankebꞌ.